text: To års fængsel for at true sig til luksusbil
  18 december 2018 kl. 20.55
  En 27-årig mand skal to år i fængsel for med en kniv at true sig til en sort Jaguar, der er en meget kostbar luksusbil.
  Et tysk ægtepar, der var på ferie på Rømø, fik en ubehagelig oplevelse, da det en onsdag eftermiddag i juni bankede på døren til sommerhuset ved Havneby.
  Udenfor stod en ung mand med en kniv og forlangte at få nøglerne til parrets bil - en sort Jaguar, hvorefter han satte kursen mod fastlandet via Rømø-dæmningen.
  Han blev kort tid efter anholdt ved Ribe. Tirsdag blev den 27-årige mand ved et nævningeting ved Retten i Sønderborg idømt to års fængsel for røveriet.
  Anklagemyndigheden ved Syd- og Sønderjyllands Politi havde rejst tiltale for røveri af særlig grov beskaffenhed, da røveriet var begået mod ægteparret under indtrængen i en privat feriebolig.
  Nævningetinget fandt det dog ikke godtgjort, at røveriet var begået i et privat hjem. Og Anklagemyndigheden vil nu overveje, om sagen skal indstilles til anke.
  Den 27-årige blev også dømt for at have overtrådt knivloven, for at have kørt spirituskørsel under flugten i den sorte Jaguar og for at have kørt bil, mens han var frakendt kørekortet.
  